

CRNA GORA

ZAVOD ZA ŠKOLSTVO

Predmetni program

**GITARA**

II, III, IV, V, VI, VII, VIII i IX razred devetogodišnje osnovne muzičke škole

Podgorica

2018.

**SADRŽAJ**

[**A. NAZIV PREDMETA 3**](#_Toc531770051)

[**B. ODREĐENJE PREDMETA 3**](#_Toc531770052)

[**C. CILJEVI PREDMETA 4**](#_Toc531770053)

[**D. POVEZANOST SA DRUGIM PREDMETIMA I MEĐUPREDMETNIM TEMAMA 5**](#_Toc531770054)

[**E. OBRAZOVNO-VASPITNI ISHODI PREDMETA 5**](#_Toc531770055)

[**II RAZRED 5**](#_Toc531770056)

[**III RAZRED 7**](#_Toc531770057)

[**IV RAZRED 9**](#_Toc531770058)

[**V RAZRED 11**](#_Toc531770059)

[**VI RAZRED 13**](#_Toc531770060)

[**VII RAZRED 14**](#_Toc531770061)

[**VIII RAZRED 16**](#_Toc531770062)

[**IX RAZRED 18**](#_Toc531770063)

[**F. DIDAKTIČKE PREPORUKE ZA REALIZACIJU PREDMETA 20**](#_Toc531770064)

[**G. PRILAGOĐAVANJE PROGRAMA DJECI SA POSEBNIM OBRAZOVNIM POTREBAMA I NADARENIM UČENICIMA 25**](#_Toc531770065)

[**H. VREDNOVANJE OBRAZOVNO-VASPITNIH ISHODA 26**](#_Toc531770066)

[**I. USLOVI ZA REALIZACIJU PREDMETA 27**](#_Toc531770067)

# NAZIV PREDMETA

**GITARA**

# ODREĐENJE PREDMETA

**a) Položaj, priroda i namjena predmeta**

**Gitara** je instrument koji pripada porodici trzačkih žičanih instrumenata. Preteče današnje gitare mijenjale su svoj oblik od gitarine iz XIII vijeka, preko vihuele, renesansne i barokne gitare i laute, da bi se dolazak moderne gitare kakvu danas poznajemo pripremao tek u XVIII vijeku. Danas je to instrument popularan u različitim muzičkim pravcima širom svijeta.

Nastava na instrumentu gitara, koji je u sastavu osnovnog muzičkog obrazovanja (II–IX razred), omogućava učenicima sticanje osnovnih znanja i vještina sviranja na instrumentu. Usvajanjem različitih muzičkih sadržaja i zadataka podstiče se razvoj individualnih kvaliteta učenika[[1]](#footnote-1), koji su usmjereni na ciljeve predmetnog programa.

Ishodi učenja za predmet gitara se realizuju dominantno kroz sljedeće aktivnosti:

* izvođenje,
* stvaranje,
* slušanje.

Izvođenje stavlja u fokus priliku da učenik izvodi muzička djela uz razumijevanje strukturnih komponenti muzike. Učenik savladava tehnike pomoću kojih zvuk postaje muzika, shvata kako se ritam ili melodija oblikuju u veće strukture ili forme i kako se primjenjuju elementi ekspresije (dinamika, tempo, artikulacija, boja).

Stvaranje je proces koji koristi i razvija prirodne predispozicije kreativnosti učenika. Kroz muzičke aktivnosti poput improvizacije i savladavanja postojećih kompozicija, učenici će primijeniti muzičke vještine i koncepte koje su stekli slušanjem i izvođenjem, tako zaokružujući i čineći relevantnim sve do tad naučeno.

Slušanje je ključni proces u muzičkom obrazovanju. Kroz slušanje učenici doživljavaju nove zvučne svjetove i različite muzičke komponente muzičkih vrsta i žanrova. Usavršavanje vještine pažljivog i promišljenog slušanja tokom izvođenja, odnosno stvaranja muzike, omogućava učeniku da razmišlja o sopstvenom doživljaju i da uvažava tuđi.

**b) Broj časova po godinama obrazovanja i oblicima nastave**

Predmet gitara se izučava se dva časa nedjeljno, i to u trajanju od 30 minuta u II, III, IV, V i VI razredu, a u VII, VIII i IX razredu u trajanju od 45 minuta.

|  |  |  |  |  |  |  |
| --- | --- | --- | --- | --- | --- | --- |
| Razred | Sedmični broj časova | Ukupni broj časova | Obavezni dio  (80-85%) | Otvoreni dio  (15 do 20%) | Teorijska nastava  (TN) | Vježbe i ostali vidovi |
|  |  |  |  |  |  |  |
| II | 2 | 68 | 80% | 20% | 10% | 90% |
| III | 2 | 68 | 80% | 20% | 10% | 90% |
| IV | 2 | 68 | 80% | 20% | 10% | 90% |
| V | 2 | 68 | 80% | 20% | 10% | 90% |
| VI | 2 | 68 | 80% | 20% | 10% | 90% |
| VII | 2 | 68 | 80% | 20% | 10% | 90% |
| VIII | 2 | 68 | 80% | 20% | 10% | 90% |
| IX | 2 | 62 | 80% | 20% | 10% | 90% |

U organizaciji nastave gitare treba imati na umu da su planiranje, preplitanje i realizacija ishoda prisutni na svim časovima. Broj časova je procentualno naveden, uz mogućnost, odnosno potrebu kombinovanja ishoda iz dva ili više obrazovno-vaspitnih ishoda na pojedinim časovima, u skladu sa interesovanjima i mogućnostima učenika, a po procjeni nastavnika.

# CILJEVI PREDMETA

Opšti ciljevi predmeta **Gitara** su da učenik:

* razvije ljubav i interesovanje za muziku i gitaru;
* razvije muzikalnost;
* kroz igru sa osnovnim muzičkim parametrima uči o njima i ovlada vještinom da ih kontroliše;
* pravilno ovlada osnovnom tehnikom sviranja na gitari;
* svira gitaru, solo i kamerno;
* nauči da se koristi standardnim notnim pismom i/ili nekom drugom vrstom notnog pisma;
* priprema se i uvježbava za javne nastupe.

# POVEZANOST SA DRUGIM PREDMETIMA I MEĐUPREDMETNIM TEMAMA

Važan dio metodičkog postupka u nastavi je rad na korelaciji gitare i djelova opšteg nastavnog sistema. Kroz slušanje muzike na časovima maternjeg i stranih jezika, fizičkog vaspitanja, likovne kulture, a kroz tematsku i strukturnu korelaciju omogućava se integracija ovih predmeta. Neophodan segment u nastavi gitare je muzičko opismenjavanje i analiziranje muzičkog teksta kroz predmet Solfeđo sa teorijom muzike. Doživljajno slušanje, analiziranje, pravljenje analogije između muzike i sadržaja navedenih predmeta dodatno unapređuje vrijednost nastave. Pored direktne korelacije sa navedenim predmetima, muzika pomaže razvoj niza sposobnosti koje su potrebne čovjeku. Sluh, vid, verbalno izražavanje, čitanje, matematička percepcija u analizi muzike, kreativne sposobnosti, socijalne vještine, apstraktno razmišljanje, razvoj estetskog doživljaja su samo neke od osobina koje muzika vrlo direktno razvija, a koje su potrebne u najširem smislu razvoja kognitivnih vještina učenika*.*

# OBRAZOVNO-VASPITNI ISHODI PREDMETA

# II RAZRED

|  |
| --- |
| **Obrazovno-vaspitni ishod 1**  **Na kraju učenja učenik će moći da razlikuje sledeće pojmove i pojave: djelovi gitare, pravilna postavka instrumenta, imena praznih žica, postavka desne ruke.** |
| **Ishodi učenja**  *Tokom učenja učenik će moći da:*   * imenuje djelove gitare i objasni njihovu funkciju; * demonstrira kako se pravilno sjedi i kako se drži gitara; * navede tonove praznih žica na gitari; * navede nazive prstiju desne ruke; * svira jednostavne vježbe na praznim žicama, koristeći samo desnu ruku. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * tijelo, vrat, glava, rezonantni otvor, kobilica, konjić, polja, pragovi, čivije, rozeta; * p, i, m, a; * prazne žice i tonovi mi, si, sol, re, la, mi; * oznake za žice na gitari – brojevi u kružiću; * note po trajanju (cijela nota, polovina i četvrtina, po mogućnosti i osmina); * tirando – tehnika sviranja desnom rukom čupkanjem žica.  1. **Aktivnosti učenja**   Učenik:   * uvježbava pravilno sjedjenje i držanje gitare; * uvježbava pravilno držanje desne ruke i dobijanje tona prstima desne ruke * svira kratke i jednostavne ritmičke vježbe na praznim žicama; * navodi imena praznih žica i nazive za prste desne ruke; * navodi note po trajanju.      1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 2**  **Na kraju učenja učenik će moći da svira jednostavne jednoglasne melodije** |
| **Ishodi učenja**  Tokom učenja učenik će moći da:   * pravilno i simultano koristi prste lijeve i desne ruke; * da poveže izgled određene note u linijskom sistemu sa poljem na vratu gitare; * da svira jednoglasne pjesmice ; * da razlikuje brzo i sporo, kao i glasno i tiho sviranje. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * 0, 1, 2, 3 i 4; * note C-dur ljestvice; * forte i piano.  1. **Aktivnosti učenja**   Učenik:   * svira brojalice i poznate jednoglasne pjesmice u prvoj poziciji ; * pjeva melodiju koju svira; * uz pomoć nastavnika ‘komponuje’ vježbice.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 3**  **Na kraju učenja učenik će moći da svira jednostavne dvoglasne kompozicije i akorde.** |
| **Ishodi učenja**  Tokom učenja učenik će moći da:   * simultano svira intervale i akorde koristeći istovremeno palac desne ruke u kombinaciji sa jednim ili više prstiju (bez teorijskog razumijevanja intervala i akorada); * napamet svira nekoliko lakih kompozicija primjenjujući osnovne muzičke parametre. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * etida; * kompozicija i kompozitor; * crescendo i decrescendo, piano i forte.  1. **Aktivnosti učenja**   Učenik:   * vezuje notni tekst za polja na vratu gitare, odnosno čita s lista; * uvježbava lake etide, valcere i kratke programske kompozicije; * uči o tempu i uči da primjenjuje osnovne dinamičke parametre.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |

# III RAZRED

|  |
| --- |
| **Obrazovno-vaspitni ishod 1**  **Na kraju učenja učenik će svirati proširenu C-dur ljestvicu, i jednu ili više kratkih kompozicija.** |
| **Ishodi učenja**  *Tokom učenja učenik će moći da:*   * odsvira tonove proširene C-dur ljestvice u prvoj poziciji; * navede na kom polju koje žice se svira određeni ton (u prvoj poziciji); * prepozna povisilicu; * da zna funkciju povisilice; * napamet svira jednu ili više kratkih etida i kompozicija; * da razlikuje oznake u notama za prste lijeve i desne ruke, za prazne žice i rimske brojeve za polja na vratu gitare. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * tonovi C-dur ljestvice; * note iznad i ispod linijskog sistema i pomoćne crte (samo formalno); * rimski brojevi/redni brojevi; * povisilica i nastavak -is; * vježbanje po djelovima.  1. **Aktivnosti učenja**   Učenik:   * uvježbava sviranje proširene C-dur ljestvice naviše i naniže, u umjerenom tempu; * čita s lista, tj postavlja notni tekst zadate kompozicije; * uvježbava kompoziciju po djelovima; * uči da pravilno postavi zadati prstored u kompoziciji.      1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 2**  **Na kraju učenja učenik će moći da slušno prepozna razliku između dura i mola.** |
| **Ishodi učenja**  *Tokom učenja učenik će moći da:*   * opiše razliku u doživljaju između dura i mola; * da svira zadati program koristeći obje tehnike desne ruke – tirando (čupkanje) i apoyando (sviranje sa naslonom); * da prepoznaje dur i mol u zadatom programu. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * dur i mol – veselo i tužno; * tirando i appoyando.  1. **Aktivnosti učenja**   Učenik:   * kroz igru uči da razlikuje dur i mol dok nastavnik svira primjere iz literature; * naizmjenično koristi i kombinuje tirando i apojando tehnike u skali i u zadatim kompozicijama; * učenik uvježbava prepoznavanje dura i mola u zadatom programu.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 3**  **Na kraju učenja učenik će moći da javno nastupi.** |
| **Ishodi učenja**  *Tokom učenja učenik će moći da:*   * primjenjuje prethodno usvojeno gradivo na zadatom programu koji svira; * napamet svira etide i lake programske kompozicije; * izvodi naučeni program pred publikom. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * sporo i temeljno vježbanje; * pripreme za nastup; * trema i nastup.  1. **Aktivnosti učenja:**   Učenik:   * uvježbava zadati program sporo i po djelovima, obraćajući posebnu pažnju na tzv. ‘teška mjesta’; * uči kako da minimalizuje, i po mogućnosti eliminiše, greške tokom izvođenja; * se priprema za nastup izvodeći program bez grešaka, nekoliko puta zaredom; * upoznaje se sa dobrim i lošim stranama treme pred i tokom nastupa; * uspješno nastupa na jednom ili više grupnih koncerata klase ili odsjeka.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |

# IV RAZRED

|  |
| --- |
| **Obrazovno-vaspitni ishod 1**  **Na kraju učenja učenik će svirati jednu ljestvicu i jednu etidu.** |
| **Ishodi učenja**  *Tokom učenja učenik će moći da:*   * napamet svira naviše i naniže jednu novu ljestvicu u prvoj poziciji; * čita s lista novu zadatu etidu, pravilno koristeći prethodno naučene tehnike i vještine; * primjenjuje zadati prstored u prvoj fazi rada na novoj kompoziciji ; * svira tonove u višim pozicijama na gitari bez obaveznog poznavanja tonova duž cijelog vrata; * svira zadatu etidu/vježbu sa konkretnim tehničkim zahtjevom (arpeggio, legato itd.). |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * povisilica i snizilica; * pravilno vježbanje novog djela; * sviranje skale kao sredstvo za pravilnu postavku i ispravljanje ruku; * učenje i primjena nove tehnike u sviranju kroz zadatu etidu.  1. **Aktivnosti učenja**   Učenik:   * uvježbava tonove ljestvice kroz dvije oktave u prvoj poziciji, bez dubljeg razumijevanja kvintnog kruga i odnosa sa C-durom; * uči i uvježbava novu tehniku sviranja pretpostavljenu zadatom kompozicijom; * uči da pravilno memoriše novi notni tekst; * obnavlja dinamičke oznake i primjenjuje one koje su zadate u djelu; * uči da svira ljestvicu i etidu napamet i u zadatom tempu, u skladu sa sopstvenom muzikalnošću i tehničkim sposobnostima      1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 2**  **Na kraju učenja učenik će na novom programu primjenjivati prethodno usvojena znanja i tehnike sviranja.** |
| **Ishodi učenja**  Tokom učenja učenik će moći da:   * + obrazloži prethodno naučene i uvježbavane muzičke pojmove, izraze i tehnike sviranja; * svira jednu ili više novih kompozicija sa sličnim prethodno savladanim muzičko-tehničkim zahtjevima; * razumije važnost kontinuiteta u vježbanju instrumenta. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * tehnike sviranja desne i lijeve ruke: tirando, apoyando, arpeggio, legato; * artikulacija kao muzički izgovor; * agogika kao muzička interpunkcija; * ‘održavanje’ ranije savladanog programa.  1. **Aktivnosti učenja**   **Učenik:**   * u kontinuitetu obnavlja usvojeno gradivo; * nabraja razne muzičko-tehničke pojmove i pojave i demonstrira ih; * starijem ili mlađem učeniku prezentuje svoje znanje i izvodi uvježbani program; * svira prethodno savladani i novi zadati program.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 3**  **Na kraju učenja učenik će svirati nekoliko kompozicija različitih po karakteru i muzičko-tehničkim zahtjevima.** |
| **Ishodi učenja**  *Tokom učenja učenik će moći da:*   * svira nekoliko kompozicija na različitim nivoima uvježbanosti; * izvodi i ranije uvježbane kompozicije tokom rada na novom gradivu; * kroz sviranje demonstrira različite karaktere zadatih kompozicija. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**    * karakter muzičkog djela;    * programska muzika;    * artikulacija, agogika, dinamika, tempo;    * stari i novi program. 2. **Aktivnosti učenja**   Učenik:   * u kontinuitetu usavršava ranije naučeni program; * uči kako da čita i postavlja novo djelo dok stariji program održava na odgovarajućem nivou; * tokom vremena uči kako da usavrši i poboljša već naučene kompozicije.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |

# V RAZRED

|  |
| --- |
| **Obrazovno-vaspitni ishod 1**  **Na kraju učenja učenik će moći da prepozna ključne djelove i muzičke parametre zadate kompozicije.** |
| **Ishodi učenja**  *Tokom učenja učenik će moći da:*   * uz pomoć nastavnika rasčlanjuje zadate kompozicije, t.j. analizira muzičko djelo na elementarnom nivou; * ima osnovnu predstavu o muzičkim epohama; * svira novu ljestvicu, etidu i komad (kompoziciju slobodnije forme). |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * analiza muzičkog djela (vrsta, oblik, karakter, tempo); * stilske epohe i upoznavanje sa njihovim osnovnim karakteristikama; * podsticanje interpretacije pomoću vizuelnih primjera i izazivanja asocijacija.  1. **Aktivnosti učenja**   Učenik:   * uz pomoć nastavnika analizira novu zadatu kompoziciju: naziv kompozicije ga upućuje na vrstu, oblik, tempo ili karakter; ime kompozitora ga upućuje na muzičku epohu i njene karakteristike; konstatuju se metar (takt) i tonalitet; * uči osnovne karakteristike određenih stilskih epoha i uči da ih primjenjuje na elementarnom nivou; * uvježbava novu ljestvicu , sa predznacima; * uvježbava novu tehniku sviranja ili usavršava ranije naučene kroz novu etidu.      1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 2**  **Na kraju učenja učenik će primjenjivati mali i veliki barre hvat.** |
| **Ishodi učenja**  *Tokom učenja učenik će moći da:*   * svira kompozicije u kojima je zastupljen barre hvat; * se kreće iz nižih u više (i obrnuto) pozicije na vratu gitare uz bolju kontrolu pokreta nego u nižim razredima; * po potrebi izvodi vibrato u zadatom programu. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * tehnika sviranja vibrato, demonstracija i definicija; * barre hvat – detaljnije bavljenje hvatom lijeve ruke; * promjene pozicija na vratu gitare uz insistiranje na zadržavanju pravilnog položaja lijeve ruke.  1. **Aktivnosti učenja**   Učenik:   * uči tehniku sviranja vibrato i postepeno je koristi i primjenjuje; * uči i uvježbava barre hvat u okviru zadatog programa i usavršava ga kroz različite vježbe (postepeno korišćenje pritiska lijevog kažiprsta na polovini, odnosno cijelom širinom vrata gitare – mali i veliki barre); * vježbajući usavršava horizontalni pokret lijeve šake i podlaktice; * primjenjuje naučeno na aktuelnom gradivu.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 3**  **Na kraju učenja učenik će moći da svira kompozicije uz primjenu svih muzičkih parametara.** |
| **Ishodi učenja**  *Tokom učenja učenik će moći da:*   * svira zadati program uz primjenu novih dinamičkih zahtjeva (diminuendo, morendo, sostenuto)i oznaka za tempo (ritenuto, rallentando, ritardando, allargando…); * izražava muzikalnost kroz sviranje primjenjujući prethodno usvojeno znanje. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**    * interpretacija kao simbioza iskustva, primjene znanja u praksi, poštovanja muzičko-tehničkih zahtjeva muzičkog djela i individualnog doživljaja;    * nivoi interpretacije;    * interpretacija kao cilj svih postupaka i stupnjeva rada na određenom muzičkom djelu. 2. **Aktivnosti učenja**   Učenik:   * uči i primjenjuje nove izraze svih muzičkih parametara; * u kontinuitetu obnavlja i koristi ranije naučene muzičke pojmove i tehnike sviranja; * kroz proces rada i vježbanja spoznaje značenje muzikalnosti i umije da je prepozna kod drugih.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |

# VI RAZRED

|  |
| --- |
| **Obrazovno-vaspitni ishod 1**  **Na kraju učenja učenik će moći da primjenjuje fraziranje.** |
| **Ishodi učenja**  *Tokom učenja učenik će moći da:*   * razumije fraziranje u okviru muzičkog djela; * primjenjuje fraziranje. |
| **Didaktičke preporuke za realizaciju obrazovno-vaspitnog ishoda**  **a) Sadržaji/pojmovi:**   * fraza i fraziranje – područje u kome se spajaju i nadopunjuju znanje i intuicija; * izražajno sviranje melodije u okviru fraze; * memorisanje djela uz podjelu na fraze.  1. **Aktivnosti učenja**   Učenik:   * uči da prati i osjeti jasne i logične cjeline - fraze u zadatom programu; * uvježbava novo djelo po frazama; * uči da fraziranjem ne gubi osjećaj za cjelinu i formu muzičkog djela.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 2**  **Na kraju učenja učenik će moći da samostalno naštima instrument.** |
| **Ishodi učenja**  *Tokom učenja učenik će moći da:*   * naštima gitaru po sluhu, upoređujući susjedne žice po sistemu petog polja na vratu gitare; * da zna tonove na svim žicama do XII polja. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * oktava; * štimovanje; * štimer, elektronska sprava kao prva pomoć; * prepoznavanje čistih intervala; * razvijanje sluha kroz štimovanje.  1. **Aktivnosti učenja**   Učenik:   * uči tonove na vratu gitare do XII polja; * uči da štimuje žice po sluhu – upoređivanjem tonova na različitim žicama.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 3**  **Na kraju učenja učenik će moći da javno izvodi zadati program.** |
| **Ishodi učenja**  *Tokom učenja učenik će moći da:*   * svira nekoliko kompozicija različitih po karakteru i stilu; * na aktuelnom programu primjenjuje ranije usvojeno znanje; * da koristi prirodne flažolete (harmonike) i trilere. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * analiza muzičkog djela na elementarnom nivou; * karakter, oblik, stilska epoha; * zvučno nijansiranje; * registri i boje, tasto i ponticello; * prirodni flažoleti i trileri/ukrasi.  1. **Aktivnosti učenja**   Učenik:   * uči i uvježbava nove tehnike sviranja kroz zadati program; * samostalno analizira novu zadatu kompoziciju; * usavršava pripremanje za javne nastupe (koncerte i takmičenja).  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |

# VII RAZRED

|  |
| --- |
| **Obrazovno-vaspitni ishod 1**  **Na kraju učenja učenik će svirati primjerene polifone kompozicije.** |
| **Ishodi učenja**  *Tokom učenja učenik će moći da:*   * objasni osnovne karakteristike polifone muzike; * da svira jedno ili više djela iz epoha renesanse i baroka; * da kroz sviranje određenog djela demonstrira poznavanje karakteristika polifone muzike; * razlikuje polifonu i homofonu muziku. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * Polifonija; * srednji vijek, renesansa i barok; * vođenje glasova; * preteče gitare; * barokne igre.  1. **Aktivnosti učenja**   Učenik:   * uči osnovne karakteristike polifone muzike; * sviranjem zadate polifone kompozicije uči da sluša i pravilno vodi glasove; * iz literature uči o pretečama gitare i kompozitorima iz perioda renesanse i baroka na elementarnom nivou.      1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 2**  **Na kraju učenja učenik će svirati nekoliko kompozicija različitih po karakteru, obliku i stilu.** |
| **Ishodi učenja**  *Tokom učenja učenik će moći da:*   * uvježbava nekoliko muzičko-tehnički zahtjevnijih kompozicija; * svira duže kompozicije; * svira jednu ili više ljestvica kroz različite ritmičke obrasce; * vlada muzičkim parametrima uz primjenu ranije stečenih znanja; * analizira kompozicije koje izvodi (da razlikuje karakter, oblik i stil). |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * memorisanje dužeg notnog teksta; * fraziranje; * muzički repertoar; * rad na zahtjevnijem tekstu; * interpretacija.  1. **Aktivnosti učenja**   Učenik:   * istovremeno uči nekoliko novih kompozicija; * svira jednu ili više ljestvica kroz različite ritmičke obrasce; * usavršava brzinu sviranja ljestvica i vježba ih uz metronom; * svira jednu etidu, jednu polifonu kompoziciju i jednu ili više kompozicija različitih stepena zahtjevnosti.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 3**  **Na kraju učenja učenik će moći da na zadatom programu primjenjuje zvučno nijansiranje pomoću ranije usvojenih znanja i vještina.** |
| **Ishodi učenja**  *Tokom učenja učenik će moći da:*   * koristi ranije naučene i korišćene tehnike na višem nivou, spretnije i sa više razumijevanja; * kroz realizaciju različitih svakodnevnih vježbi usavršava tehnike sviranja legato i arpeggio; * osmišljava sopstvene tehničke vježbe za usavršavanje pomenutih tehnika; * svira ljestvice u visokim tempima; * na zadatom programu primjenjuje razne efekte u cilju muzikalnijeg izvođenja. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**    * različite tehnike sviranja prema već usvojenim pravilima a u okviru zadatog programa;    * razne vježbe za usavršavanje arpeggia i legata;    * vježbe za usviravanje;    * različiti prstoredi za ljestvice;    * cantilena;    * tasto i ponticello. 2. **Aktivnosti učenja**   Učenik:   * uvježbava razložene akorde u različitim kombinacijama prstoreda; * svira odabrane primjere iz '120 vježbi za desnu ruku' kompozitora Maura Đulijanija, ili druge slične vježbe po izboru nastavnika; * na aktuelnom programu primjenjuje rezultate vježbanja određenih tehnika  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |

# VIII RAZRED

|  |
| --- |
| **Obrazovno-vaspitni ishod 1**  **Na kraju učenja učenik će proizvoditi kvalitetan ton pomoću noktiju na prstima desne ruke.** |
| **Ishodi učenja**  *Tokom učenja učenik će moći da:*   * prihvati važnost puštanja noktiju na desnoj ruci (lijevoj, u slučaju da je dijete ljevak) u svrhu dobijanja ljepšeg i kvalitetnijeg tona; * samostalno koristi razne turpije i pomagala za održavanje potrebne dužine noktiju; * prilagodi oblik noktiju pravilno postavljenoj desnoj ruci; * aktuelni repertoar izvodi projektivnije i ljepše. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * duži nokti na prstima desne ruke kao neophodan alat za proizvođenje kvalitetnog tona; * oblikovanje noktiju prema postavci ruke; * održavanje noktiju uz svakodnevno vježbanje; * posebna pažnja na dječake i puštanje noktiju.  1. **Aktivnosti učenja**   Učenik:   * uči da se optimalan ton na gitari proizvodi kombinovanim korišćenjem jagodica i noktiju prstiju desne ruke; * postepeno pušta nokte na prstima desne ruke; * uči kako da pravilno koristi dužinu noktiju za dobijanje ljepšeg tona; * uči kako da nokte održava i njeguje; * uči da je bavljenje noktima desne ruke svakodnevica klasičnog gitariste.      1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 2**  **Na kraju učenja učenik će svirati nekoliko kompozicija različitih po karakteru, obliku i stilu.** |
| **Ishodi učenja**  *Tokom učenja učenik će moći da:*   * argumentovano analizira svoj rad i kvalitet izvođenja zadatog programa u datom trenutku; * bude svjestan svojih prednosti i nedostataka u odnosu na proces nastave gitare i na sopstveni nivo sviranja uopšte; * uvježbava nekoliko muzičko- tehnički zahtjevnijih kompozicija; * svira duže kompozicije; * svira jednu ili više ljestvica kroz različite ritmičke obrasce; * vlada muzičkim parametrima uz primjenu ranije stečenih znanja; * analizira kompozicije koje izvodi (da razlikuje karakter, oblik i stil). |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * periodična učenikova analiza sopstvenog rada, zalaganja i odgovornosti; * analiza učenikovog izvođenja poslije ispita ili nastupa.  1. **Aktivnosti učenja**   Učenik:   * se ohrabruje da analitički pristupa sopstvenom radu i rezultatima vježbanja i dugogodišnjeg bavljenja gitarom; * povremeno komentariše svoje izvođenje određenog djela i uči da uviđa razloge za konkretne potencijalne probleme.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 3**  **Na kraju učenja učenik će svirati kraću sonatinu ili prvi stav sonate.** |
| **Ishodi učenja**  *Tokom učenja učenik će moći da:*   * navede osnovne karakteristike sonatnog oblika; * u zadatoj kompoziciji izdvoji ključne djelove sonatnog oblika; * primijeni teorijsko znanje u interpretaciji; * da svira sonatinu ili prvi stav sonate iz opusa Fernanda Karulija, Maura Đulijanija, Antona Diabelija ili drugih kompozitora po izboru nastavnika. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**    * sonatni oblik, formalno;    * klasicizam, karakteristike;    * dualizam I i II teme u sonatnom obliku;    * virtuoznost u klasicističkoj muzici za gitaru. 2. **Aktivnosti učenja**   Učenik:   * uči o sonatnom obliku i njegovim karakteristikama; * uči da prepoznaje elemente sonatnog oblika u zadatoj kompoziciji; * koristi i primjenjuje prethodno naučene i usavršavane vještine; * kroz namjenske tehničke vježbe doprinosi virtuoznijem sviranju zahtjevnijih djelova kompozicije.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |

# IX RAZRED

|  |
| --- |
| **Obrazovno-vaspitni ishod 1**  **Na kraju učenja učenik će svirati jedno djelo tehnikom tremolo.** |
| **Ishodi učenja**  *Tokom učenja učenik će moći da:*   * ovlada tehnikom jednoglasni tremolo; * svira djelo koje se temelji na ovoj tehnici; * da istakne glavnu melodiju kompozicije. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * tehnika tremolo, definicija i demonstracija; * dinamika u tremolu; * tehničke vježbe za usavršavanje tremola, kombinovani prstoredi.  1. **Aktivnosti učenja**   Učenik:   * postepeno uči i uvježbava ovu tehniku; * usavršava tremolo pomoću adekvatnih tehničkih vježbi; * uči da vodi melodiju i da primjenjuje dinamiku; * uči da svira kompoziciju u kojoj je zastupljen tremolo u cjelini ili samo djelimično.      1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 2**  **Na kraju učenja učenik će svirati nekoliko kompozicija različitih po karakteru, obliku i stilu.** |
| **Ishodi učenja**  *Tokom učenja učenik će moći da:*   * bolje upozna literaturu za gitaru; * sluša različita izvođenja čuvenih djela za gitaru; * shodno svojim sposobnostima i afinitetima odabere poznato djelo koje će svirati. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * najveći kompozitori za gitaru; * istorijat; * gitarska literature; * svjetski poznati gitaristi i njihova izvođenja.  1. **Aktivnosti učenja**   Učenik:   * uči o poznatim djelima za gitaru; * uči da razvija i formira muzički ukus i afinitete; * uz konsultaciju sa nastavnikom bira poznato djelo koje će izvoditi, u skladu sa sopstvenim dometima; * preslušava i gleda različita izvođenja odabranog djela; * uvježbava, memoriše i izvodi željeno djelo.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |
| **Obrazovno-vaspitni ishod 3**  **Na kraju učenja učenik će svirati jednu polifonu i jednu kompoziciju sonatnog oblika.** |
| **Ishodi učenja**  *Tokom učenja učenik će moći da:*   * u zadatoj kompoziciji izdvoji ključne djelove sonatnog oblika; * kroz sviranje određenog djela demonstrira poznavanje karakteristika polifone muzike; * na zadatom programu primjenjuje stečena znanja, vještine, tehnike sviranja, sve muzičke parametre; * za kraće vrijeme savlada novo djelo; * i tokom nastupa integriše sve naučeno i navježbano u muzikalno izvođenje. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**  * lijep i kvalitetan ton; * spretnost; * pravilno vježbanje i memorisanje notnog teksta; * interpretacija; * boje zvuka.  1. **Aktivnosti učenja**   Učenik:   * konkretnom djelu usavršava ranije naučene i nove tehnike sviranja; * uči da svira vještačke flažolete, tehnike tambora, rasguado, pizzicato; * primjenjuje prethodno usvojeno znanje o sonatnom obliku i o višeglasnoj muzici.  1. **Broj časova realizacije**   *Broj časova realizacije uslovljen je potrebom kombinovanja dva ili više obrazovno-vaspitnih ishoda, u skladu sa interesovanjima i mogućnostima učenika.* |

# DIDAKTIČKE PREPORUKE ZA REALIZACIJU PREDMETA

Najmlađim učenicima program gitara omogućava približavanje muzike i sviranja gitare korišćenjem pojmova, simbola i iskustava koje učenik već poznaje, i korišćenjem igre kao najprirodnijeg vida učenja u tom uzrastu. U tom smislu je koncepcija ovog predmeta sinkretičkog karaktera jer se polje učenikovog iskustva povezuje sa muzikom i gitarom putem igre (plesa), crtanja, pjesme, pripovijedanja, raznih igrica, kvizova i sličnim. Na taj način se obezbjeđuje potpuno angažovanje učenika, što je preduslov za lak, temeljan i svestran razvoj. Program je osmišljen tako da snažno stimuliše kreativnost učenika, ali i nastavnika, nudeći im širok izbor alata koje mogu da koriste u radu sa učenicima tog uzrasta.

**DODATNE NAPOMENE**

**II i III RAZRED**

S obzirom na specifičnosti rada sa ovim uzrastom i činjenice da (predložena) literatura za gitaru samo djelimično odgovara potrebama ovog programa, nastavnici se ohrabruju da u skladu sa potrebama programa i zahtjevima nastavne situacije sami stvaraju muzičke komade, didaktičke igrice, kvizove i druge oblike transfera znanja. U tom smislu su igrice navedene u nastavnim aktivnostima samo prijedlozi, ideje i smjernice za rad, a za uspješno samostalno kreiranje npr. didaktičkih komada od pomoći mogu biti sljedeće smjernice:

da budu zanimljivi djeci;

da navode na željeno izvođenje i da se broj alternativnih načina izvođenja (loše tehnike, interpretacije i sl.) koje djeca mogu pokušati kod kuće svedu na minimum;

da sadrže samo jedan zahtjev (tu je od značaja interakcija sa ograničavajućim faktorima kao što su melodijski opseg, raspored tonova na gitari u svjetlu tehničke zahtjevnosti, ritam i tempo, složenost notnog zapisa i drugo).

Poseban naglasak treba staviti na upoznavanje učenika sa funkcijom i kontrolom osnovnih muzičkih parametara, i kroz to kontrolom interpretacije djela. Smatramo ovu oblast neiscrpnim izvorom mogućnosti da se učenik zainteresuje za muziku i da se razvija njegova muzikalnost, što je i najvažniji cilj ovog obrazovnog programa. Eksploatacija fenomena muzičkih parametara takođe olakšava nastavniku predavanje tehnike sviranja, povećavajući izbor alata koji su mu na raspolaganju u radu.

Nastavnik može svojim sviranjem značajno obogatiti jednostavne muzičke primjere koje učenik u početku svira i tako kamernim muziciranjem unijeti dodatnu dinamiku u početne časove.

Od velike je važnosti da prvi nastupi učenika budu osmišljeni tako da se učenici osjećaju što prijatnije i opuštenije, kako bi zavoljeli sviranje pred publikom. Stoga se preporučuje organizovanje učeničkih druženja ili drugih okupljanja koja afirmišu socijalne i umjetničke vrijednosti muziciranja.

Preporučuje se upotreba đačke radne knjižice u koju nastavnik i učenik mogu upisivati podatke relevantne za nastavni proces. Ona je učeniku od pomoći u radu kod kuće i medij kroz koji se učenik može dodatno usmjeravati i stimulisati, bolje artikulisati radne zadatke, utvrđivati učenikove radne navike, usmjeravati mu pažnju na kvalitet procesa vježbanja, razvijati odgovornost i disciplina i dr.

Korišćenje standardnog notnog pisma može se u početku odložiti ili trenutno zamijeniti − klasičnim notnim pismom upotpunjenim bojama i likovima, tabulaturom ili nekim drugim načinom zapisivanja muzike prilagođenim upotrebi u tom uzrastu. Pri tome treba voditi računa o sistematičnosti pisma i da se korišćena terminologija i metodika uskladi sa terminologijom i metodikom korišćenom u nastavi solfeđa, kako se učenik ne bi zbunjivao sinonimima i različitim objašnjenjima.

**POTREBNA LITERATURA**

* Dujmović, Milan, ČAROBNI SVET GITARE, početna škola za gitaru za prvi razred osnovne muzičke škole, Beograd, Zavod za udžbenike, 2006.
* Andree, Vjekoslav, *Zbirka kompozicija za gitaru*, Sarajevo, Svjetlost, 1970 ili *Zbirka kompozicija za gitaru 1. dio*, STUDIO DIM, Zagreb, VRIJEME, Zenica, 2005.
* Kleynjans, Francis, *Més debuts à la guitare*, Paris, Editions Henry Lemoine, 1999.
* Bulatović, Srđan, G*itara za početnike*, Podgorica, NVO Gitara, 2010.
* Tenchert, Heinz, *Meine Gitarrenfibel 1*, Ricordi & Co, Sy 2590
* Tenchert, Heinz, *Meine Gitarrenfibel 2*, Ricordi & Co, Sy 2591
* Tenchert, Heinz, *Lehrerheft*, Ricordi Sy 2592
* Tenchert, Heinz, *Gitarrenspielbuch*, Ricordi Sy 2292, 1979.
* Kindle, Jürg, *Manege frei, Zirkussuite für Gitarre*, Edition Hug GH 11389
* de Aspiazu, Jose, *The Little Gitarist,* RICORDI & CO, SY 2021
* Käppel, Hubert, *Käppels Gitarren schule*, Bruhl, Germany, AMA Verlag, 1996.
* Sagreras, S. Julio, *Lekcije za gitaru*, Sarajevo, „Svjetlost“- OOUR Zavod za udžbenike i nastavna sredstva, 1987.
* Rak, Stepan, *Minute solos,* Editio Barenreiter Praha, H 7236
* druge knjige, po izboru nastavnika.

**IV, V i VI RAZRED**

Kroz nastavu gitare u IV, V i VI razredu, učenik se osposobljava za bavljenje muzikom na nivou osnovnoškolskog znanja. Za što kvalitetniju nastavu neophodno je uspostavljanje međusobnog povjerenja između nastavnika i učenika. Od nastavnika se očekuje da se redovno, savjesno priprema za časove, i pažljivo prati i planira razvoj svakog pojedinačnog učenika. Ova priprema obuhvata čitav spektar aktivnosti − od detaljnog proučavanja kompozicija koje su adekvatne za učenikov nivo izvođaštva do kontinuiranog vođenja obimne evidencije o učenikovom radu i napretku. Učenik ovladava osnovnom tehnikom sviranja u skladu sa individualnim, anatomskim, psiho-fizičkim i sopstvenim umjetničkim mogućnostima. On u sebi mora razviti kritički odnos prema osnovnim elementima muzičkog izvođenja, i usmjeriti se da kroz samostalno bavljenje instrumentom formira radne navike.

**POTREBNA LITERATURA**

* Dujmović, Milan, ČAROBNI SVET GITARE, početna škola za gitaru za prvi razred osnovne muzičke škole, Beograd, Zavod za udžbenike, 2006.
* Andree, Vjekoslav, *Zbirka kompozicija za gitaru*, Sarajevo, Svjetlost, 1970 ili *Zbirka kompozicija za gitaru 1. dio*, STUDIO DIM, Zagreb, VRIJEME, Zenica, 2005.
* Kleynjans, Francis, *Més debuts à la guitare*, Paris, Editions Henry Lemoine, 1999.
* Bulatović, Srđan, G*itara za početnike*, Podgorica, NVO Gitara, 2010.
* Bulatović, Srđan*, Zbirka kompozicija za gitaru*, Podgorica, „Narodna knjiga“, 2006.
* Tenchert, Heinz, *Meine Gitarrenfibel 1*, Ricordi & Co, Sy 2590
* Tenchert, Heinz, *Meine Gitarrenfibel 2*, Ricordi & Co, Sy 2591
* Tenchert, Heinz, *Lehrerheft*, Ricordi Sy 2592
* Tenchert, Heinz, *Gitarrenspielbuch*, Ricordi Sy 2292, 1979.
* Kindle, Jürg, *Manege frei, Zirkussuite für Gitarre*, Edition Hug GH 11389
* de Aspiazu, Jose, *The Little Gitarist,* RICORDI & CO, SY 2021
* Käppel, Hubert, *Käppels Gitarren schule*, Bruhl, Germany, AMA Verlag, 1996.
* Sagreras, S. Julio, *Lekcije za gitaru*, Sarajevo, „Svjetlost“-OOUR Zavod za udžbenike i nastavna sredstva, 1987.
* Bogdanović, Dušan, *Šest dečjih komada*, Knjaževac, „Nota“, 1980.
* Montreuil, Gerard, *Divertissments pour guitare*, Saint-Nicolas, Les editions Doberman – Yppan, QC Canada G7A 4X5, 1984.
* Rak, Stepan, *Minute solos,* Editio Barenreiter Praha, H 7236
* druge knjige, po izboru nastavnika.

**VII, VIII i IX RAZRED**

Kroz nastavu gitare u VII, VIII i IX razredu, učenik se postepeno usmjerava ka stručnom obrazovanju u srednjoj školi, odnosno ka bavljenju muzikom kao životnom pozivu (ukoliko postoje predispozicije i volja učenika). Učenik se osposobljava da kroz svakodnevno bavljenje instrumentom upoznaje sebe, razvija samosvijest, samopouzdanje i emocionalnu inteligenciju. Adekvatan alat za tako specifičan rad na sebi pomoću bavljenja muzikom, učenik bi trebalo da je stekao tokom ranijih stupnjeva muzičkog obrazovanja, kada je u kontinuitetu postepeno ovladavao osnovnom tehnikom sviranja i razvijao kritički odnos prema osnovnim elementima muzičkog izvođenja i formirao radne navike.

**POTREBNA LITERATURA**

* Andree, Vjekoslav, *Zbirka kompozicija za gitaru*, Sarajevo, Svjetlost, 1970. ili *Zbirka kompozicija za gitaru 1.dio*, STUDIO DIM, Zagreb, VRIJEME, Zenica, 2005.
* Käppel, Hubert, *Käppels Gitarren schule*, Bruhl, Germany, AMA Verlag, 1996.
* Tennant, Scot, *Pumping nylon* – *A classical guitarist’s technique handbook,* Alfred music, 1995.
* Noad, Frederick, *The renessainse guitar*, Ariel corporation, New York, 1974.
* Noad Frederick, *The baroque guitar*, Ariel corporation, New York, 1974.
* Noad, Frederick, *The classical guitar*, Ariel corporation, New York, 1976.
* Zigante Frederic, *Chefs-d’oeuvre du XX siecle puor guitare,* Editions Max Eschig, Editions Durand, 2014.
* Tarrega, Francisco, Original compositions fou guitar, Könemann Music Budapest Kft. H-1093, 1995.
* Etide i preludijumi H. Vilja Lobosa, različita izdanja
* Etide Napoleona Kostea, Đulija Regondija, Matea Karkasija, Dionizija Aguada različita izdanja
* druge knjige po izboru nastavnika.

**STANDARDI ZNANJA NA KRAJU ŠKOLSKE GODINE**

U tabeli je prikazan obavezni program koji učenici izvode na godišnjem ispitu. Za II razred, s obzirom da učenici ne polažu godišnji ispit − obavezni program koji učenici treba da pređu tokom godine.

|  |  |
| --- | --- |
| **II razred:** | * jednoglasne brojalice, pjesmice i primjereno lake višeglasne kompozicije. |
| **III razred:** | * proširena C- dur ljestvica, * jednu etida, * jedna ili više kompozicija različitog karaktera. |
| **IV razred:** | * jedna ljestvica u prvoj poziciji, * jedna etida, * dvije ili više kompozicija različitog karaktera. |
| **V razred:** | * jedna dvooktavna ljestvica sa kadencom, * jedna etida, * dvije ili više kompozicije različitog karaktera. |
| **VI razred:** | * jedna dvooktavna ljestvica sa kadencom, * jedna etida, * dvije ili više kompozicija različitog karaktera. |
| **VII razred:** | * jedna dvooktavna ljestvica sa kadencom, * jedna etida, * jedan komad, * dvije ili više kompozicija različitog karaktera - jedna polifona. |
| **VIII razred:** | * jedna dvooktavna ljestvica sa kadencom, * jedna etida, * jedan komad, * jedna polifona kompozicija, * jedan stav sonate, sonatine ili jednostavačno djelo sonatnog oblika. |
| **IX razred:** | * jedna trooktavna ljestvica sa kadencom, * jedna etida, * jedan komad, * jedna polifona kompozicija, * jedan stav sonate, sonatine ili jednostavačno djelo sonatnog oblika. |

**G.** PRILAGOĐAVANJE PROGRAMA DJECI SA POSEBNIM OBRAZOVNIM POTREBAMA I NADARENIM UČENICIMA

1. **Prilagođavanje programa djeci sa posebnim obrazovnim potrebama**

Članom 11 Zakona o vaspitanju i obrazovanju djece sa posebnim obrazovnim potrebama propisano je da se u zavisnosti od smetnji i teškoća u razvoju, kao i od individualnih sklonosti i potreba djece obrazovni programi, pored ostalog mogu: a) modifikovati skraćivanjem ili proširivanjem sadržaja predmetnog programa; b) prilagođavati mijenjanjem metodike kojom se sadržaji predmetnog programa realizuju.

Član 16 istog Zakona propisuje da je škola, odnosno resursni centar dužan da, po pravilu, u roku od 30 dana po upisu djeteta, donese individualni razvojno-obrazovni program za dijete sa posebnim obrazovnim potrebama (IROP), u saradnji sa roditeljem i o tome obavijesti Zavod za školstvo, Centar za stručno obrazovanje i Ispitni centar. Više informacija moguće je naći na sajtu: <http://www.skolskiportal.edu.me/Pages/Inkluzivnoobrazovanje.aspx>

Muzički pedagozi imaju važnu ulogu u pristupu procjene kako program određenog instrumenta može pružiti najbolje moguće iskustvo svim učenicima. U standardizovanju individualnih programa za rad sa djecom sa posebnim obrazovnim potrebama najbolje je sarađivati sa pedagoško-psihološkim službama, sa roditeljima, sa drugim muzičkim pedagozima, kako bi se podijelila neposredna iskustva, sa kolegama koji predaju druge predmete u matičnoj školi, sa drugim školama i sa relevantnim institucijama visokog obrazovanja. Iskustva pokazuju da će procjena biti najuspješnija kada čitava zajednica nastupa sinhrono. Prepoznavanje prihvatljivih ishoda, njihovo ovladavanje kroz interdisciplinarnost, redovno praćenje napretka će pružiti roditeljima i drugim donosiocima odluka informacije koje će biti od koristi za permanentni razvoj djeteta.

**b) Prilagođavanje programa nadarenim učenicima**

U nastavi gitare se podrazumijeva da će nastavnik ukazivati posebnu pažnju i pratiti angažovanje učenika koji su posebno talentovani i ističu se. Sintagma 'posebno talentovani učenici' odnosi se na učenike koji od prvih koraka bavljenja muzikom i instrumentom pokazuju izvanredne intelektualne i tehničke sposobnosti, urođenu muzikalnost i kreativnost, te viši stepen zalaganja i odgovornosti. Rad sa ovakvim učenicima je nastavnicima inspirativan utoliko više jer sopstveno znanje i iskustvo testiraju na višem stepenu. Stoga se posebno talentovani učenici pripremaju za razna takmičenja i smotre od najranijeg uzrasta. Ta je starosna granica, takođe, pomjerena naniže u posljednjoj deceniji kao posljedica ekspanzije klasične gitare u regionu i šire.

**H. VREDNOVANJE OBRAZOVNO-VASPITNIH ISHODA**

Vrednovanje je permanentna aktivnost u nastavi. Motivacija za učenje ne bi trebalo da bude spoljna, usmjerena na samu ocjenu, već na učenikov razvoj, napredak i uspjeh.

Učenike treba upoznati s elementima koji će se ocjenjivati tokom godine.

Pored obaveznog ocjenjivanja na kraju klasifikacionih perioda, učenici se tokom godine ocjenjuju na obaveznom kolokovijumu pred kraj prvog polugođa i na godišnjem ispitu na kraju svake školske godine (pred tročlanom komisijom), izuzev u II razredu.

Kolokvijumi podrazumijevaju sviranje jedne skale i jedne etide napamet (od III do IX razreda), a na godišnjem ispitu učenici su obavezni da napamet sviraju skalu i najmanje dvije kompozicije različitog karaktera i stila ( III, IV, V i VI razred), odnosno skalu, etidu i najmanje dvije kompozicije različitog karaktera od kojih je jedna polifona, a jedna sa elementima sonatnog oblika (VII, VIII i IX razred).

Ocjenjivanje u II razredu je opisno i podrazumijeva sljedeće opisne ocjene: postignut u cjelini, uglavnom postignut i djelimično postignut.

Od III razreda ocjene su brojčane, od 1 do 5.

|  |  |
| --- | --- |
| **OCJENA** | **OPIS** |
| Odličan (5) | Učenik se u kontinuitetu ističe svojim talentom, tehničkim umijećem, marljivošću, brzo savladava i na visokom interpretativnom nivou izvodi zadati program. Često sam insistira na dodatnom repertoaru, rado javno nastupa i učestvuje sa uspjehom na raznim takmičenjima. |
| Vrlo dobar (4) | Učenik integralno izvodi i razumije zadato gradivo na visokom interpretativnom nivou, pokazuje inicijativu u različitim oblicima stvaralačkog izražavanja, ali mu nedostaje ambicija za vrhunske domete. |
| Dobar (3) | Učenik tačno interpretira zadati program sa razumijevanjem muzičkih parametara. Trudi se, ali periodično. U radu i obavljanju postavljenih zadataka mu nedostaje jasnoća u izražaju, slabije razumije suštinu sadržaja, teže pokazuje i artikuliše svoje sposobnosti. |
| Dovoljan (2) | Učenik ne pokazuje interes prema stvaralačkom izražavanju, ima slabo razvijene radne navike i reaguje, uglavnom, na podsticaj nastavnika. Zadati program i gradivo savladava i svira na tek prihvatljivom nivou, odnosno poštujući minimum zahtjeva. |

# I. USLOVI ZA REALIZACIJU PREDMETA

1. **PROFIL I STRUČNA SPREMA NASTAVNIKA**

Nastavu može izvoditi diplomirani muzičar gitarista. Po bolonjskom sistemu studija, minimum stručne spreme nastavnika je diploma bachelor, tj. 180 kredita.

1. **GRUPNO MUZICIRANJE (KAMERNA MUZIKA ILI ORKESTAR)**

Od četvrtog razreda uvode se časovi grupnog muziciranja gdje učenici treba da dožive ljepotu druženja uz muziku i da razvijaju sposobnost tolerancije i međusobnog poštovanja. Nastava se odvija dva puta nedjeljno u trajanju od 45 minuta. Časovi grupnog muziciranja izvode se kontinuirano od početka do kraja nastavne godine.

Časovi grupnog muziciranja su obavezni i tretiraju se kao redovni časovi. Evidentiraju se u dnevnik rada i dio su radne obaveze učenika.

1. **MATERIJALNI USLOVI**

Nastava treba da se odvija u srazmjerno velikom, provjetrenom i zvučno izolovanom prostoru. U učionici treba da postoji adekvatna stolica, po mogućnosti klavirska, zbog podesivosti visine. Obavezni su gitara, pult za note, kao i stopica, podesiva klupica na kojoj se drži lijeva noga.

U izradi predmetnog programa korišćeni su:

1. Metodološko uputstvo za pisanje predmetnih programa zasnovanih na ishodima učenja, 2017. i važeća zakonska regulativa;
2. Program za predmet Gitara za 2. razred devetogodišnje osnovne muzičke škole, Srđan Bulatović, 2016.
3. Predmetni program Gitara III-IX razeda osnovne muzičke škole, Srđan Bulatović, 2016.
4. Ogrizović, Vera, *Gitara – Istorija, literatura, nastava*, G.A.D., Beograd, 1999.

Predmetni program **GITARA** za **II, III, IV, V, VI, VII, VIII i IX** razred osnovne muzičke škole uradila je Komisija u sljedećem sastavu:

Bojana Brajović, predsjednik

Borjan Radović, član

Nacionalni savjet za obrazovanje (III saziv) je na 5. sjednici od 16. jula 2018. godine utvrdio predmetni program **GITARA** za **II, III, IV, V, VI, VII, VIII i IX** razred osnovne muzičke škole.

1. Izrazi koji se u ovom programu koriste u muškom rodu podrazumijevaju iste izraze u ženskom rodu. [↑](#footnote-ref-1)